
Melaporkan aktiviti berbahaya atau menyalahi undang-undang yang mungkin berkaitan dengan campur tangan asing
Nota: Ini adalah maklumat umum. Ini disediakan untuk pemahaman anda sahaja dan bukan merupakan nasihat undang-undang. 
Untuk nasihat undang-undang yang khusus, sila berunding dengan profesional undang-undang yang bertauliah.
Sesetengah aktiviti berbahaya yang dilakukan oleh aktor negara asing sebagai sebahagian daripada campur tangan asing sudah pun merupakan kesalahan di bawah undang-undang New Zealand.
Jika aktiviti-aktiviti ini sedang berlaku, atau terdapat sebab untuk mempercayai bahawa ia mungkin sedang berlaku, ia harus dilaporkan kepada New Zealand Police (Polis NZ) atau secara tanpa nama melalui Crime Stoppers New Zealand (Penghalang Jenayah).
Tidak perlu dibuktikan bahawa aktiviti tersebut mempunyai kaitan dengan negara asing atau merupakan campur tangan asing kerana aktiviti itu sendiri mungkin sudah menjadi satu kesalahan.
Laporan masih boleh dibuat kepada Polis New Zealand atau Crime Stoppers walaupun asal-usul aktiviti tersebut, atau sama ada negara asing terlibat, tidak diketahui. Polis New Zealand akan menilai situasi tersebut dan menentukan sama ada tindakan lanjut diperlukan.
Aktiviti-aktiviti ini termasuk:
· ugutan dan ancaman
· pemerasan
· menghendap
· gangguan
· serangan dan keganasan yang berkaitan
· jenayah siber seperti penggodaman dan akses tanpa kebenaran
· komunikasi digital yang berbahaya (contohnya e-mel, kandungan media sosial atau hantaran dalam forum komuniti dalam talian) yang bertujuan untuk menyebabkan kemudaratan, mungkin merupakan satu kesalahan jenayah
Ketahui lebih lanjut tentang komunikasi digital berbahaya di laman web Polis New Zealand

Melaporkan kesalahan kepada Polis NZ
Jika ia kecemasan dan sedang berlaku sekarang, hubungi 111 dan minta Polis New Zealand. 
Jika bukan kecemasan, anda boleh menghubungi Polis New Zealand dengan:
· menggunakan borang dalam talian 105
· menghubungi 105 dari mana-mana telefon bimbit atau talian tetap; perkhidmatan ini adalah percuma dan tersedia 24/7 di seluruh negara
Borang 105 meminta beberapa maklumat peribadi anda untuk membantu Polis New Zealand memproses laporan anda dan membuat susulan dengan anda. Polis New Zealand hanya menggunakan maklumat ini untuk tujuan yang dibenarkan.
Membuat laporan secara tanpa nama kepada Crime Stoppers
Anda boleh berkongsi maklumat secara tanpa nama melalui Crime Stoppers New Zealand.
Crime Stoppers ialah sebuah badan amal bebas yang menyediakan cara yang selamat dan mudah untuk melaporkan jenayah atau kebimbangan serius lain kepada pihak berkuasa, termasuk Imigresen, Kastam dan Polis New Zealand. 
Ini termasuk maklumat tentang kemungkinan campur tangan asing di New Zealand.
Anda boleh menghantar laporan secara tanpa nama menggunakan borang dalam talian, atau bercakap dengan seseorang dengan menghubungi Crime Stoppers di 0800 555 111 (atau +64 9 927 3971 jika berada di luar negara).
Identiti anda tidak akan dikongsi dengan pihak berkuasa.
Adalah penting untuk diambil perhatian bahawa walaupun laporan tanpa nama boleh memberikan maklumat penting kepada Polis New Zealand, ia mungkin tidak memberikan maklumat yang mencukupi untuk Polis New Zealand menjalankan siasatan rasmi, dan ia tidak dianggap sebagai aduan rasmi.
Melaporkan rasuah asing
Rasuah asing berlaku apabila seseorang individu atau perniagaan menawarkan, memberi, atau menjanjikan rasuah kepada mana-mana individu untuk mempengaruhi pegawai awam asing berkaitan pelaksanaan tugas rasmi mereka.
Rasuah asing juga berlaku bila pegawai awam di New Zealand ditawarkan, diberikan atau dijanjikan rasuah oleh orang asing. Rasuah asing mungkin digunakan oleh negara asing atau proksi mereka untuk melaksanakan campur tangan asing.
Jika anda mengesyaki berlakunya rasuah asing, anda boleh melaporkannya secara sulit melalui Pejabat Penipuan Seriusalat pelaporan tanpa nama Laporkan Rasuah Asing - Pejabat Penipuan Serius New Zealand

